<classify> MKURUGENZI Mtendaji wa Kampuni ya Acacia Tanzania, Asa Mwaipopo 55, amefikishwa katika Mahakama ya Hakimu Mkazi Kisutu akikabiliwa na mashitaka tisa, ikiwemo ya utakatishaji fedha na kujipatia dola za Marekani 840,000.Mwaipopo ambaye ni Mkurugenzi Mtendaji wa Migodi ya Pangea Mineral Ltd, Bulyanhulu na North Mara alifikishwa mahakamani hapo jana na kusomewa mashitaka mbele ya Hakimu Mkazi Mkuu, Huruma Shaidi.Wakili Mkuu wa Serikali, Faraja Nchimbi akisaidiana na Wakili wa Serikali Mwandamizi, Mutalemwa Kishenyi na Jacqueline Nyantole, aliomba mahakama hiyo kumuunganisha mshitakiwa katika kesi ya uhujumu uchumi inayowakabili washitakiwa sita akiwemo aliyekuwa rais wa migodi hiyo, Deogratias Mwanyika 56.Washitakiwa wengine katika kesi hiyo ya uhujumu uchumi ambao walisomewa mashitaka 39, mahakamani hapo Oktoba 17, mwaka huu ni Meneja Mawasiliano wa Mgodi wa Bulyanhulu, Alex Lugendo 41 ambaye pia ni mkazi wa Dar es Salaam, Kampuni za migodi ya madini za Pangea Ltd, North Mara, Exploration Du Nord LTEE na Bulyanhulu.Wakili Nchimbi alidai Mwaipopo anakabiliwa na mashitaka ya utakatishaji wa fedha, kughushi, kukwepa kodi na kupanga uhalifu.Alidai katika mashitaka ya kwanza ya kula njama, linalowakabili Mwanyika, Lugendo na Mwaipopo, kuwa katika tarehe tofauti kati ya Aprili 11, 2008 na Juni 30, 2017 katika maeneo mbalimbali ya jiji la Dar es Salaam, Kahama, Tarime na Biharamulo pamoja na maeneo mbalimbali ya mji wa Johannesburg nchini Afrika Kusini, Toronto nchini Canada, visiwa vya Barbados na nchini Uingereza walikula njama ya kutenda kosa la kughushi na kukwepa kodi.Pia alidai kuwa washitakiwa Mwanyika, Lugendo na Mwaipopo katika siku hiyo na katika maeneo hayo hayo waliongoza kusaidia kutenda uhalifu. Inadaiwa kati ya Aprili 11 mwaka 2008 na Juni 30 mwaka 2017 mshitakiwa Mwaipopo alijipatia fedha ambazo ni dola za Marekani 840,000.Katika mashitaka ya tatu, Mwanyika, Lugendo na Mwaipopo wanadaiwa kati ya Aprili 11, 2008 na Mei 29, 2008 maeneo hayo, kwa nia ya kulaghai walighushi mkataba wa makubaliano ya mkopo wakitaka kuonesha kuwa Mgodi wa Madini wa Pangea ulikubali kukopa mkopo wenye riba wa dola za Marekani milioni 90 kutoka Barrick International Bank Corp, wakati wakijua kuwa si kweli.Pia washitakiwa hao inadaiwa kati ya Mei 16, 2008 na Desemba 31, 2008 katika maeneo hayo wakiwa na nia dhahiri, walitoa tamko la uongo kwa Kamishna Mkuu wa Mamlaka ya Mapato TRA kwa kukwepa kodi ya dola milioni tisa ambayo ilitakiwa kulipwa.Washitakiwa Mwanyika, Lugendo na Mwaipopo wanadaiwa kutakatisha fedha kati ya Mei 16, 2008 na Mei 25, 2008 katika maeneo hayo walishawishi na kuwezesha mgodi wa Pangea, Exploration Du Nord LTEE na kujipatia kiasi cha Dola 9,309,600 ambazo ni zao la kosa la kughushi na ukwepaji kodi.Katika kosa jingine la utakatishaji fedha linaukabili mgodi wa Pangea na Bulyanhulu ambako Mwanyika, Lugendo na Mwaipopo wanadaiwa katika tarehe tofauti kati ya Aprili 3, 2008 na Desemba 31, 2008 kwenye maeneo tofauti ya Dar es Salaam na Johannesburg, Toronto, Kisiwa cha Barbados na Uingereza kwa pamoja walijihusisha na utakatishaji wa Dola 416,100,000 wakati wakijua ni zao la makosa mengine ya kughushi na kukwepa kodi.Pia Mwanyika, Lugendo na Mwaipopo wanadaiwa kusababisha ukwepaji kodi katika mgodi wa North Mara kati ya Aprili 3, 2008 na Desemba 31, 2008 katika maeneo tofauti ya Dar es Salaam na Tarime walikwepa kodi ya dola za Marekani 112,273,183.04.Katika kosa la kughushi Mwanyika na Lugendo wanadaiwa kati ya Julai 31, 2009 na Desemba 9, 2009 kwenye maeneo tofauti ya Dar es Salaam na nchi nyingine walighushi nyaraka ili kuonesha mgodi wa North Mara umepata mkopo wa zaidi ya Dola za Marekani 260,024,402.42 kutoka Benki ya PDG ya Barbados na zaidi ya Dola za Marekani 114,219,540.89 kutoka Benki ya Kimataifa ya Barrick ambapo kwa jumla ni Dola 374. 243,943.45Katika mashitaka ya kutoa rushwa, yanayowakabili Mwanyika, Lugendo na Bulyanhulu wanadaiwa walilitenda kosa hilo kati ya Novemba 2, 2012 na Novemba 27,2015 walitoa rushwa ya Sh milioni 718, 520,001 kwa Mkuu wa Upelelezi wa Makosa ya Jinai mkoa wa Shinyanga, Hussein Kashindye ili aache kupeleleza shughuli za mgodi wa Bulyanhulu.Baada ya kusomewa mashitaka hayo, upande wa mashitaka ulidai kuwa upelelezi wa mashitaka hayo haujakamilika na kuomba tarehe nyingine kwa ajili ya kutajwa.Hakimu Shaidi aliahirisha kesi hiyo hadi Oktoba 31, mwaka huu kwa ajili ya kutajwa ambapo upande wa utetezi umeomba upelelezi uharakishwe.  <topic>: kitaifa 